b'\n_START_ARTICLE_\nAnthony Kevin Morais\n_START_SECTION_\nMotif pembunuhan\n_START_PARAGRAPH_\nMotif rasmi pembunuhan dipercayai akibat dendam susulan Kevin Morais sedang mengetuai siasatan terhadap kes rasuah melibatkan seorang doktor berusia 52 tahun iaitu suspek utama. Pihak polis bagaimanapun menafikan punca pembunuhan mendiang mempunyai kaitan dengan siasatan terhadap syarikat 1MDB (1Malaysia Development Berhad). Adik Kevin, Charles Suresh Morais, mendakwa abangnya mungkin dibunuh disebabkan beliau mengetahui banyak mengenai mereka yang berkuasa. Charles membuat dakwaan itu melalui akuan bersumpah (SD) yang ditandatanganinya di tengah-tengah pertikaian mayat mendiang, sambil percaya terdapat komplot oleh mereka yang berkuasa di \xe2\x80\x9ctahap tinggi\xe2\x80\x9d untuk menentang abangnya. Charles  memfailkan permohonan bagi mendapat perintah mahkamah untuk bedah siasat kali kedua walaupun hari ini beliau percaya jasad Kevin mungkin sudah dibakar.\n_START_SECTION_\nDiculik\n_START_PARAGRAPH_\nAkhbar China Press melaporkan, Kevin Morais telah diculik hanya kira-kira satu kilometer dari rumahnya di Jalan Dutamas Raya._NEWLINE_Pada hari kejadian pada 4 September, ketika Kevin dalam perjalanan ke tempat kerja di Putrajaya, empat penculik yang kemudian menjadi pembunuh dengan sengaja mewujudkan kemalangan jalan raya._NEWLINE_Tanpa mengesyaki apa-apa, Kevin telah turun dari kereta untuk memeriksa keadaan kenderaannya itu dan seterusnya menyebabkan beliau diculik. Kejadian itu berlaku ketika waktu puncak dan dalam kesesakkan lalu lintas, maka kejadian itu disaksikan orang ramai yang tersangkut dalam kesesakkan jalan raya. Tiga orang berperanan memasukkan Kevin ke dalam pickup jenis Mitsubishi Triton sementara seorang lagi memandu kereta mangsa. Menurut polis, sekiranya orang ramai membuat laporan, nasib Kevin Morais mungkin berubah atau dia mungkin dapat diselamatkan lebih awal. Dalam pada itu, sumber polis memberitahu, pembunuhan Kevin Morais telah dirancang secara teliti oleh pembunuh.\n_START_SECTION_\nLegasi\n_START_PARAGRAPH_\nPada 27 November 2015, sempena ulang tahun keputeraan Sultan Perak ke-59. Anthony Kevin Morais menerima Darjah Datuk Paduka Mahkota Perak (DPMP) yang membawa gelaran Dato\'  daripada Sultan Perak ke-35, Sultan Nazrin Muizzuddin Shah._NEWLINE_Di Akademi Pencegahan Rasuah Malaysia (APRM), terdapat sebuah mahkamah dinamakan "Kevin Morais Moot Court" yang telah dinamakan semula selepas kematiannya sebagai tanda penghargaan terhadap sumbangan mendiang Timbalan Ketua Bahagian Perbicaraan dan Rayuan itu kepada SPRM.'